《仲夏酿荔枝酒成与欧麦二友同酌次韵一首因麦有及于天宝故事因及之》
明代·黄佐

南风吹绿北窗前，荔子浮缸似醴泉。锦席玉杯惭地主，鹄袍凫舄集儒仙。

云安雇直犹倾盏，天阙微呼不上船。觞咏有馀风味少，红尘飞骑笑当年。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。